חוק ניירות ערך (תיקון מס' 62), התשע"ז-2017
הצעת חוק ממשלתית, הכנסת ה-20
פורסם: ספר החוקים, חוברת 2623, עמ' 568, 2017-03-30T00:00:00+03:00
חוק ניירות ערך (תיקון מס' 62), התשע"ז–2017 (להלן – התיקון), התקבל בקריאה השנייה והשלישית ביום כ"ב באדר התשע"ז (20 במרס 2017). בתיקון נקבע שבורסה תוכל לרכוש, מהבורסה לניירות ערך בניו-יורק או מבורסת נאסדק, ניירות ערך הנסחרים באותן בורסות של תאגידים ששווי השוק שלהם עולה על 50 מיליארד דולר, אם אותם תאגידים לא התאגדו בישראל ואין להם זיקה של ממש לישראל – ולרשום את אותם ניירות למסחר בבורסה. בורסה בישראל תהיה רשאית לרכוש מניות של 50 תאגידים לכל היותר, אלא אם כן קבע שר האוצר, בצו, מספר גבוה יותר. עוד נקבע שבורסה שרשמה למסחר ניירות ערך לפי התיקון תבטיח שהרישום למסחר והמסחר באותם ניירות ערך יעשה באופן שניתן יהיה להבחין בינם לבין ניירות ערך אחרים הרשומים למסחר בבורסה ושיינתן מידע למשקיעים בדבר הסיכונים הכרוכים במסחר בניירות הערך שנרשמו למסחר לפי התיקון.